EUROOPA LIIDU AVALIKU TEENISTUSE KOHTU MÄÄRUS

(kolmas koda)

5. märts 2014

Kohtuasi F‑77/13

DC

versus

Euroopa Politseiamet (Europol)

Avalik teenistus – Europoli töötajad – Töövõimetus – Invaliidsustoetus – Intressi arvutamine – Kahju hüvitamise nõue – Ilmselge vastuvõetamatus

Ese: ELTL artikli 270 alusel esitatud hagi, millega DC sisuliselt palub mõista Euroopa Politseiametilt (Europol või edaspidi „amet”) välja intressid, mida tema arvates tuleb talle püsiva osalise töövõimetuse tõttu makstud summalt tasuda.

Otsus: Jätta hagi ilmselge vastuvõetamatuse tõttu läbi vaatamata. Jätta DC kohtukulud tema enda kanda ja mõista temalt välja Euroopa Politseiameti kohtukulud.

Kokkuvõte

1. Kohtumenetlus – Hagi vastuvõetavus – Vastuvõetamatuse vastuväite esitamine – Kohtu vabadus teha määrus Avaliku Teenistuse Kohtu kodukorra artikli 76 alusel

(Avaliku Teenistuse Kohtu kodukord, artiklid 76 ja 78)

2. Ametnikud – Sotsiaalkindlustus – Õnnetusjuhtumi- ja kutsehaiguskindlustus – Invaliidsustoetus õnnetusjuhtumi tõttu – Europoli teenistuja toimiku vigane menetlemine – Tasandusintressi nõue – Kohaldatav kord

(Europoli personalieeskirjad, artikkel 57)

3. Ametnike hagid – Isikut kahjustav meede – Mõiste – Informatiivne arvestus hageja töövõimetuse tõttu maksmisele kuuluvate summade kohta – Väljaarvamine

(Personalieeskirjad, artiklid 90 ja 91; Europoli personalieeskirjad, artikkel 57)

4. Ametnike hagid – Eelnev halduskaebus – Hagi, mis on esitatud enne kaebusele vastamise tähtaja möödumist – Vastuvõetamatus

(Personalieeskirjad, artiklid 90 ja 91; Europoli personalieeskirjad, artikli 93 lõige 2)

1. Isegi kui Avaliku Teenistuse Kohtu kodukorra artikli 78 alusel on kostja esitanud eraldi dokumendiga vastuvõetamatuse vastuväite ning hageja on selle vastuväite kohta esitanud oma märkused, on Avaliku Teenistuse Kohtul juhul, kui hagi on ilmselgelt vastuvõetamatu, vabadus teha nimetatud kodukorra artikli 76 alusel määrus.

(vt punkt 27)

Viide:

Avaliku Teenistuse Kohus: 30. oktoober 2008, kohtuasi F‑48/08: Ortega Serrano vs. komisjon (punkt 23).

2. Tuleb asuda seisukohale, et Europoli personalieeskirjade artikli 57 alusel makstud summadelt tasandusintressi maksmise nõude puhul, mille on esitanud Europoli teenistuja Europoli poolt tema töövõimetustoimiku menetlemisel tehtud vigade parandamiseks ja sellest tuleneva hilinemise hüvitamiseks, on tegemist kahju hüvitamise nõude esitamisega, mille puhul tuleb järgida lepinguvälise vastutuse rakendamisele kohaldatavat üldkorda.

(vt punkt 30)

Viide:

Esimese Astme Kohus: 15. detsember 1999, kohtuasi T‑300/97: Latino vs. komisjon (punkt 99).

3. Europoli personalieeskirjade artikli 57 alusel Europoli teenistujale püsiva osalise töövõimetuse tõttu maksmisele kuuluvate summade arvestust, mis on üksnes informatiivne ja mis on esitatud lihtsa tabeli vormis asutuse poolt, kelle puhul ei ole tuvastatud, et ta tegutseb Europoli direktori nimel, ei saa tegelikult lugeda isikut kahjustavat meetmeks, mis võib selgelt muuta teenistuja õiguslikku olukorda.

(vt punkt 37)

4. Europoli personalieeskirjade artikli 93 lõike 2 alusel on hagi vastuvõetav ainult siis, kui kaebus, mis on esitatud otsuse peale, mille tühistamist hageja palus, on eelnevalt jäetud sõnaselgelt või vaikimisi rahuldamata, mistõttu hagi, mis on esitatud enne sellise otsuse vastuvõtmist või tegemist on ennatlik ja sellisena vastuvõetamatu.

(vt punkt 39)

Viide:

Esimese Astme Kohus: 7. veebruar 1991, liidetud kohtuasjad T‑18/89 ja T‑24/89: Tagaras vs. Euroopa Kohus (punktid 50 ja 51).